Folketing
1997-11-05

Jeg er helt enig med hr. Jens Peter Vernersen i, at dem, der vil blive ramt af de stigende huspriser, først og fremmest er de tusindvis af unge familier, som skal ud at købe deres første hus. De vil få meget, meget sværere ved at købe det, end de har i dag. Det vil sige, at de skal ud og finansiere dyrt, eller at de må vente med at købe hus. Det ville blive konsekvensen af at afskaffe lejeværdien. Det andet, jeg vil sige, er, at tilsyneladende har hr. Kim Behnke en meget bred definition på, hvad socialisme er. Jeg tror, det er noget med, at alt, hvad der ligger til venstre for hr. Kim Behnke selv, er den skinbarlige socialisme. Jeg kan se, at hr. Kim Behnke nikker, så jeg har ramt rigtigt. Det er jo også nemt, når det er så bred en definition. Så kan man næsten ikke undgå at ramme rigtigt.